May | 2020 | penpunt
Daar is al baie gesê oor hierdie debuutroman van Delia Owens, en uiteindelik kan ek my stuiwer in die armbeurs gooi, maar helaas nie eintlik veel byvoeg nie. Die verhaal van Ky a, die sogenaamde "Marsh Girl", is deurspek van vooroordeel en gemeenheid, maar die teenpool van goedheid en omgee, keer dat dit te swartgallig word om te hanteer.
Die storie ontwikkel knap met twee aparte tydlyne wat mettertyd nader aan mekaar beweeg en uiteindelik in 'n verrassende einde uitloop. Ek het aanvanklik effens gesukkel om 'n leesritme te kry, hoofsaaklik vanweë die taal van die boorlinge van die streek waarin die verhaal afspeel. Geleidelik het ek egter gemakliker geraak daarmee en begin verstaan waarom die storie so hoog aangeskryf word. Dit verdien 'n stewige vier sterre van my af.
Die gedagte aan die lees van 'n verhaal van kort duskant vyfhonderd bladsye was vir my intimiderend in grendeltyd. Juis omdat die inperking unieke eise stel ten opsigte van mý tyd en gemoedstoestand. Tog maak ek toe die heerlike fout om die proloog te lees, en vir twee dae was ek verlore vir my huishouding! Die storie van Kanaän en sy diverse karakters is so beeldryk en oortuigend vertel deur Sophia Kapp dat ek myself totaal daarin verloor het.
"… sommige stories is wyer as die tyd waarin hulle afspeel, en meer werd as net die karakters wat daarin optree." (bl 11). Nadat ek die treffende slotparagraaf gelees het, het ek weer die proloog gelees en weer gehuil oor die Italianer wat kyk hoe die son sak oor die koring voor sy huis. Trouens, ek het kort-kort stil trane gestort oor die verliese en stryd, maar ook die vreugdes van die karakters.
Hierdie historiese roman speel af in 1944, grotendeels op die plaas, Kanaän, in die distrik Senekal, maar dit betrek die wêreldgeskiedenis van daardie tyd en daag die leser uit om vooroordele en misdrywe, internasionaal en plaaslik, in die oë te kyk. Dit grens vir my aan heiligskennis om 'n mening te wil lig oor so 'n besondere roman. Daarom volstaan ek deur te sê dat dit volpunte kry van my af.
Gaan kyk gerus op Boekemakranka se YouTube kanaal na die gesprek wat gevoer is met Sophia Kapp. Sy gee interessante inligting oor haar navorsing en ontwikkeling van die karakters. Ook oor die keuse van die jaar waarin dit moes afspeel. En doen jouself dan die guns om hierdie boek aan te skaf as jy dit nie reeds het nie, en hou van 'n weldeurdagte en boeiende verhaal.
Kanaän is ook as eboek beskikbaar
Koop die boek hier:
Met die eerste oogopslag, nog voordat ek die subtitel gelees het, het die buiteblad van Esther Verhoef se Liewe mamma 'n koue rilling by my rug afgestuur. Dit het net onheil gespel, wat toe ook presies so blyk te wees.
Omdat ek maar effens aan die kant van die sensitiewe leser lê, het ek met huiwering die boek oopgemaak. Die brief aan haar ma, waarmee die boek begin, was egter 'n effektiewe hoek; dit tesame met die vloeiende Afrikaans waarin Joanita Fourie die Nederlandse teks vertaal het. Ek het intussen geleer dat die skrywer 'n bekroonde en uit ers suksesvolle skrywer is, in verskeie tale vertaal. Hierdie is haar eerste boek wat in Afrikaans vertaal is.
Ek gaan niks van die storielyn verklap nie, want ek wil geen leser van die geleidelike ontplooing van die intrige ontneem nie. Ek sal volstaan deur te sê dat die storielyn geskoei is opeenvolgende foute wat gemaak word, beide deur volwassenes en deur jongmense. Foute wat verreikende en onomkeerbare gevolge inhou. Daar is baie negatiewe elemente wat 'n rol speel, onder andere dwelms, drank, huweliksontrou, geldgierigheid, verskuilde agendas, om maar 'n paar te noem.
Ek is dankbaar dat ek dit gelees, eerder as gesien het, want ek kon my verbeelding probeer weerhou daarvan om die grusame tonele te visualiseer. Die karakters van Liewe mamma het my nog nie laat gaan nie. Dit is 'n angswekkende verhaal wat jou bybly.
Liewe Mamma is ook as EBoek beskikbaar
Koop boek hier:
Om die sterre te raak
'n Mallemeulerit is seker 'n skaflike samevatting van my reis saam met Rachelle en Jakes. Die held kom om die beurt met arrogansie, kwaaiheid, besorgdheid, liefdevol en elke ander denkbare attribuut vorendag, soveel so dat ek as leser moeite gehad het om agter die kap van sy byl te kom. Soos die gebeure van jare gelede egter mettertyd oopgeskryf word, en nuwe misverstande aangespreek word, kom die ware Jakes uiteindelik na vore.
Rachelle moes self 'n ver pad loop van 'n verliefde tiener na 'n volwasse vrou wat liefhet. Selfs nadat sy dit aan haarself erken het dat sy vir Jakes liefhet, reageer sy steeds met 'n wegvlugmentaliteit, eerder as om probleme te konfronteer. Die gelukkige einde is gewaarborg, anders sou ek begin twyfel het of die situasie kan beredder word.
Behalwe vir die feit dat die gebruik van die woord "graagter" op drie plekke my erg gepla het, het die storielyn genoeg om die lyf om die aandag te hou. Dit is Renda de Waal-Fourie se eerste boek onder die Romanza druknaam. Dit kan as e-boek gekoop word by Lapa: https://lapa.co.za/eboeke/om-die-sterre-te-raak-eboek of by Amazon vir Kindle: https://amzn.to/3dZ84w5. Papierboeke sal ook eersdaag weer op die rakke wees.
Alma Carstens is een van ons beproefde en gewilde Romanzaskrywers, en haar nuutste, Ayla se sonde, stel nie teleur nie. Ayla se storie speel af teen die hartseer agtergrond van klasseverskille en etikette wat dikwels onregverdiglik om mense se nekke gehang word.
Ayla se pa het 'n drankprobleem gehad en hulle het aan die spreekwoordelike verkeerde kant van die dorp gewoon. Adam, aan die ander hand, was die kroonprins van die Durandts, letterlik die eienaars van Randdahl. Daarom sou enige verhouding tussen hulle nooit die goedkeuring van sy familie wegdra nie. Die storie neem 'n aanvang wanneer Ayla se pa reeds oorlede is en Adam oraloor bekend is as 'n rokjagter. Sy ouers maak planne om hom in 'n huwelik in te dwing ter wille van finansiële voordeel.
Dit was 'n goeie idee om die verhaal deels uit die perspektief van Adam te vertel, sodat die leser 'n goeie begrip kon kry van hom as persoon en kon beleef hoe hy groei in sy optrede en denke teenoor Ayla. Ook hoe dat hy standpunt inneem teenoor sy familie. Ouma Lena is die tweede heldin in die verhaal, met haar eie storie om te vertel, wat aan haar insig en begrip gee vir Ayla se situasie.
Alma Carstens maak haarself nooit skuldig aan opsetlike "mooi" skryf nie, hoewel die beeldspraak wat sy inspan uiters treffend is. "Die sout seelug sluip saam met die sleepmis soos skimme deur die dorp." (Bl 7) Die leser ervaar die ruimte wat die skrywer skep as byna tasbaar en bekend. Lekker leesstof terwyl ons huisgebonde moet wees.
Dit kan ook as e-boek aangeskaf word: Koop eboek hier
Die interessante titel en die ondeunde voorbladmeisie het my nuuskierig gemaak om die eerste Romanza van Louise van der Merwe te lees. 'n Impulsiewe, lewenslustige vryskutfotograaf, 'n baldadige hond en 'n man met 'n frons, in 'n karavaanpark wat oorbespreek is tydens die Paasnaweek … Resep vir chaos! Veral as dit so uitwerk dat Christelle se tent 'n staanplek moet kry neffens die groot en luukse karavaan waarmee Joshua daar opgedaag het, net om te vind dat sy staanplek beset is.
In die onvoorsiene en ongemaklike situasie is Christelle bereid om die spreekwoordelike silwer randjie te gaan soek, "beslis baie diep, maar sy sal dit iewers tussen die man se fronse opspoor." (bl. 18) Joshua wend ook 'n poging aan om sy misnoë te laat vaar, en die poging om mekaar te leer ken, het verreikende gevolge. Ek het aanvanklik effens ge twyfel aan die geloofwaardigheid van die werkskontrak, maar die gemaklike vloei van die verhaal het opgemaak daarvoor.
Die skrywer span die beproefde resep van 'n voorgeeverhouding in, maar gee daaraan 'n paar unieke kinkels, wat punte verdien. Ek wil dit waag om te sê dat ons waarskynlik nog goeie romanses kan verwag van hierdie skrywer.
Die verspreiding van papierboeke is blykbaar weer aan die gang, maar intussen kan hierdie storie in e-formaat aangekoop word by Amazon (Kindle): https://amzn.to/2UMl6FJ of by Lapa: https://lapa.co.za/eboeke/kiekies-en-koffie-eboek
By die lees van Didi Potgieter se nuwe romantiese fiksie verhaal, moes ek myself telkemale herinner:
Alle helde is nie onkreukbaar, soos Marilé Cloete se Herman Fick nie. Marc Harvey is onhoudbaar, hormoongedrewe, bang vir sy eie emosies en het 'n wavrag bagasie wat hy met hom saamsleep en verbete aan klou.
Die lys van rolspelers aan die begin van die boek was noodsaaklik, veral as jy As dit proe soos liefde lank gelede , of glad nie gelees het nie. Baie van die karakters spoel oor uit die vorige verhaal, maar dit is nie onmoontlik om hierdie storie te geniet sonder sy voorganger nie. Persoonlik sal ek nou graag beide wil herlees, was my boekstapel nie so hoog nie!
Net 'n goeie skrywer kan karakters so laat groei, soos met Marc en Natasha gewys is. Oor hom het ek reeds gekla, maar die Marc aan die einde is nie by benadering die karakter waarmee daar afgeskop is nie. Natasha het selfs nog meer ontwikkel. Sy het haar lewe lank gedoen wat ander van haar verwag, maar algaande het sy 'n mens in eie reg geword, sonder om haar basiese goedheid prys te gee.
Dit help nie om ongeduldig te raak nie. Die boek moet 300 bladsye wees. Alles kan nie oornag verander nie, al lyk dit vir die leser so logies. Dankie tog dat gelukkige eindes gewaarborg is.
Dit is heeltemal in die haak om te huil wanneer jou hardgebakte held uiteindelik besluit dit voel soos liefde.
Terwyl ons wag vir papierboeke om weer algemeen beskikbaar te word, kan dit in elektroniese formaat gekoop word by Lapa, https://lapa.co.za/as-dit-voel-soos-liefde-eboek, of by Amazon vir Kindle: https://amzn.to/2wjZfMA. Die eerste verhaal in die reeks is ook in e-boekformaat by Lapa te koop: https://lapa.co.za/as-dit-proe-soos-liefde-eboek
Ek hoop dat Josh en Trixie se storie wag om vertel te word, want ek is nog nie gereed om die karakters finaal te groet nie.